Kirsti Vihko

Kirsti Martta Kyllikki Vihko (o.s. Patomäki; s. 5. joulukuuta 1939 Ylämaa) on suomalainen ooppera- ja konserttilaulaja, joka on äänialaltaan sopraano.

Vihko suoritti vuonna 1970 diplominsa Sibelius-Akatemiassa Mirjam Helinin johdolla. Hänen muita opettajiaan olivat Liisa Linko-Malmio, Gina Cigna, Anton Dermota ja Luigi Ricci. Vihko sai vuonna 1971 toisen palkinnon pohjoismaisessa kilpailussa ja vuonna 1972 kolmannen palkinnon kansainvälisessä Maria Canals -musiikkikilpailussa Madridissa. Suomen kansallisoopperassa hän esiintyi vuosina 1968–1975 kaikkiaan 33 kertaa. Hänellä oli rooleja oopperoissa Ruusuritari (Richard Strauss), Elektra (Richard Strauss), Hoffmannin kertomukset (Jacques Offenbach), La bohème (Giacomo Puccini), Ovela kettu (Leoš Janáček), Don Carlos (Giuseppe Verdi) ja Tosca (Giacomo Puccini). La bohèmessa Vihko tulkitsi Musettan roolin ja Toscassa nimiroolin Floria Toscana. Vuonna 1974 hän vieraili Oulussa esittämässä Madeleinen roolin Umberto Giordanon oopperassa Andrea Chénier. 

Vihko on tehnyt myös konserttiesiintymisiä ja Turussa oopperaohjauksia. 27. lokakuuta 1974 hän kantaesitti pianisti Pentti Koskimiehen säestyksellä Erkki Salmenhaaran laulusarjan Satumaisessa metsässä. Vihko työskenteli vuosina 1975–1984 lehtorina Turun konservatoriossa ja siirtyi vuonna 1984 Sibelius-Akatemian lehtoriksi.

Lähteet 

Suomalaiset oopperalaulajat
Sopraanot
Oopperaohjaajat
Vuonna 1939 syntyneet
Elävät henkilöt